**STATISTIKANÕUKOGU KOOSOLEKU PROTOKOLL**

|  |  |
| --- | --- |
| Tallinn | 19.10.2018 nr 1 sn |

Algus kell 10.30, lõpp kell 12.15

Juhatas: Tõnu Kollo

Protokollis: Sandra Selge

Võtsid osa: Toomas Kevvai, Ilmar Lepik, Kätlin Mandel, Mart Mägi, Hannes Pahapill, Urmet Lee

Puudusid: Ülo Kaasik, Sven Kirsipuu, Allan Puur, Hede Sinisaar, Marko Udras, AKI esindaja

**Kutsutud:**

Tervise Arengu Instituudi tervisestatistika osakonna juhataja Natalja Eigo

Statistikaameti turundusanalüütik Birgit Hansson

Eesti Panga statistikaosakonna juhataja Jaanus Kroon

Statistikaameti peadirektori asetäitja Tuulikki Sillajõe

Statistikaameti juhtivspetsialist Ülle Valgma

**Päevakord:**

1. Ülevaade Statistikaameti tarbijauuringute tulemustest
2. Ülevaade projektist Aruandlus 3.0
3. Statistika võtmenäitajate kvaliteedinäitajad
4. Geostatistika  - vajadused ja võimalused

Statistikanõukogu tervitas pärast määramist esmakordselt nõukogu koosolekul osalevat põllumajanduse eksperti, andmeesitajate ja tarbijate esindajat Toomas Kevvai.

**Otsustati:**

**Kinnitada päevakord.**

1. **Ülevaade Statistikaameti tarbijauuringute tulemustest**

Birgit Hansson andis ülevaate Statistikaameti tarbijauuringute tulemustest **(lisa 1)**. Iga kolme aasta järel teeb Statistikaamet riikliku statistika kasutajate uuringu, mille eesmärk on uurida, mil määral ollakse rahul riikliku statistikaga. Värskeimas sellises uuringus olid järgmised suuremad vastajate grupid: 22% statistikatarbijad kohalikest omavalitsustest ja maavalitsustest, 20% ministeeriumitest ja ametitest ning kolmandal kohal vastanud haridus- ja teadusasutustest. Enim kasutatakse Statistikaameti andmebaase, valmistabeleid veebilehel ning pressiteateid. Kõige rohkem kasutatakse riiklikku statistikat hetkeolukorra analüüsimiseks ning vajalike otsuste tegemiseks, vähemal määral teadus- ja õppetöö tegemiseks, arengusuundade kindlaksmääramisel ja majandusmudelitekoostamisel ja prognoosimisel.

Soovitusindeksi meetodil uuritakse kord kvartalis teabenõudeid ja tellimustöid esitanud tarbijate rahulolu.

Kantar Emor korraldas 2017. aastal ajakirjanike seas küsitluse, et saada hinnang valitsusasutuste meediatööle. Statistikaametit hindas 78 ajakirjanikku ning meediatöö sai 7,6 punkti, mis on uuringus osalenud asutuste hulgas paremuselt teine tulemus. Statistikaametit hinnati parimaks meediaga suhtlemise oskuse, teabe usaldusväärsuse ja teavitamise avatuse poolest.

Andmeesitajate soovitusindeks on tõusnud alates käesoleva aasta juunikuust, selle põhjuseks võib pidada eSTAT keskkonna visuaalset uuendust. Soovitajate hulka kuuluvad suured ettevõtted, kellel tuleb palju aruandeid esitada.

Kõige rohkem usaldavad Statistikaametit 25–44-aastased suurema sissetuleku ja kõrgharidusega keskastme spetsialistid, kes elavad Kesk-Eestis. Kõige vähemusaldavad on 45–54-aastased juhid ja tippspetsialistid, kes elavad Lääne-Eestis.

Statistikaameti chati-teenuse rahulolu uuringule vastab enam naisi kui mehi, 25% inimestest kasutavad chati korduvalt. Populaarseimad statistikavaldkonnad on rahvastik, palk ning ettevõtete majandusnäitajad; 84% uuringule vastanutest hindavad chati heaks.

**Arutelu ja ettepanekud:**

Osa statistikanõukogu liikmeid ei olnud tuttavad Statistikaameti kõige populaarsema tootega – Nimede statistika, mis näitab eesnimede esinemissagedust.

Chatiga rahulolu uuringu tulemusi valideeritakse veebikasutuse vastu. Need on kooskõlas. Statistikavaldkondade populaarsuse pingerida on stabiilne.

**Otsustati:**

* 1. Võtta info teadmiseks.
1. **Ülevaade projektist Aruandlus 3.0**

Mart Mägi andis ülevaate Aruandlus 3.0 projektist **(lisa 2)**. Aruandlus 3.0 projekti eesmärk on hõivata ettevõtete raamatupidamisarvestusest andmed masin-masin liidestuse kaudu. On valminud palga- ja tööjõuandmete taksonoomia, mis on olemas MTA ja SA veebilehtedel. SA on valmis, kuid MTA pole veel valmis andmeid vastu võtma. MTA on lubanud 2018. aasta lõpuks olla tehniliselt valmis andmeid vastu võtma.

Tulude-kulude taksonoomia on valmimas, Eesti Pangaga on vaja teenuste klassifikaatorite üle veel arutada. Praegu tulude-kulude taksonoomia ei laiene finantsasutustele.

**Arutelu ja ettepanekud**

Taksonoomiate väljatöötamine osutus väga keeruliseks ülesandeks, kuna on erinevad arusaamad sellest, kuidas seda luua.

Näiteks Tööstustoodete loetelu (PRODCOM) ja Kombineeritud nomenklatuur (Intrastat) liigitavad mõlemad tooteid rahvusvahelise metodoloogia järgi, kuid neis on erinevusi. Ka ÜRO ja Eurostat kasutavad erinevaid klassifikaatoreid. Andmehõivesse minnes pole mõeldav, et toodetel on kaks klassifikaatorit.

Hiljemalt järgmise aasta esimeses kvartalis tehakse turu-uuring ettevõtjate valmisoleku kohta taksonoomia järgimiseks..

**Otsustati:**

* 1. Võtta info teadmiseks.
1. **Statistika võtmenäitajate kvaliteedinäitajad**

Tuulikki Sillajõe esitles statistika võtmenäitajate kvaliteedinäitajaid **(lisa 3)**.Statistikanõukogu 25.05.2018 koosolekul tutvustati võtmenäitajaid ning nõukogult küsiti arvamust nii võtmenäitajate kui nende kvaliteedinäitajate kohta. Sven Kirsipuuga on planeeritud kohtumine, et arutada võtmenäitajate kvaliteedinäitajate metoodikat.

Vaadati üle Eesti Panga tähelepanekud. Tartu Ülikooliga koostöös on planeeritud SKP hinnangute parandamine. Hinnaindeksite kvaliteedinäitajate määramiseks uuriti teiste riikide praktikat, kuid enamikul on näitajad veel väljatöötamisel. Kanadast saadi 2017. aastal Voorburg Grupile esitatud dokument „Quality Assessment for Price Indexes“, mis kirjeldab 9 komponendi hindamist 5-pallisel skaalal ning tulemuste summeerimist. Eesmärk on Kanada metoodikat kasutada ning 2018. aasta lõpuks välja töötada oma metoodika.

Uuel aastal alustatakse võtmenäitajate kvaliteedinäitajate regulaarset monitoorimist ning analüüsitakse kvaliteedinäitajate sihttasemeid.

**Arutelu ja ettepanekud:**

Ettepanek võtta SKP hinnangute parandamise hetkeseis uuesti 2019. aasta kevadel nõukogu päevakorda..

Tehti ettepanek kinnisvara hinnaindeksi lisamiseks võtmenäitajate hulka.

See on keeruline, kuna kinnisvara hinnaindeksi metoodika on veel välja töötamata ja tehingute arv Eestis on väike.

Tehti ettepanek lisada tööjõu tootlikkuse või tööviljakuse võtmenäitaja ja võtta vähemalt esimeses etapis välja ehitushinnaindeks.

Statistikaamet võttis võtmenäitajate koosseisu määramisel aluseks IMFi SDDS näitajad. On kavas selle loetelu võrdlemine MIP näitajate loeteluga.

**Otsustati:**

* 1. Võtta info teadmiseks.
	2. Võtta võtmenäitajate loetelust välja ehitushinnaindeks ja lisada sellesse tootlikkuse näitaja.
	3. Tuua SKP hinnangute parandamine ja SKP metoodika arenduse teemad nõukogusse arutamisele kevadel 2019.
1. **Geostatistika – vajadused ja võimalused**

Ülle Valgma andis ülevaate asukohapõhise statistika arengusuundadest Euroopas, Eesti hetkeseisust ning tarbijate vajadustest **(lisa 4)**.

Euroopa tasemel on reguleerivaks suurimaks õigusaktiks geostatistikas INSPIRE (Infrastructure of Spatial Information in Europe) direktiiv. INSPIRE direktiiv loodi, kuna jõuti järeldusele, et Euroopa andmed ei ühildu. Eesti jaoks on kõige olulisem rahvastikustatistika ja ruutkaart, mida peame geoportaalis avaldama. Tänu INSPIRE direktiivi rakendamisele oleme jõudnud selleni, et saame internetis kaarditeenuseid kasutada ja Maa-ameti kaarte võib alla laadida ja kasutada. Statistikaamet vastutab, et oleks leitavad vajalike piirkondade metaandmed ja need piirid oleksid vaadeldavad ja allalaetavad.

Global Statistical Geospatial Framework (GSG- raamistiku) üheks põhiprintsiibiks on tingimus, et kõik kasutaksid statistika tootmisel riikides olemasolevaid ruumiandmete infrastruktuure. See on eelkõige seotud ühtsete aadresside ja standardite kasutamisega, et vältida.dubleerimist.

Euroopa Komisjoni hetkel veel avaldamata rakendusmäärus näeb ette, et 2020. aasta loendusvoorus esitatakse rahvastiku põhinäitajad 1x1km ruutvõrgul. Uue regulatsiooni raames tuleb Eurostatile esitada, mis piirkonnad on asustatud ja mis mitte. Selleks tuleb üle vaadata andmete avaldamise reeglid. Tuleb esitada kuus näitajat: rahvaarv, sugu, vanusjaotus, sünniriik, hõiveseisund ning ränne.

Järjest rohkem soovitakse ruutkaardi andmeid, kuna need on detailsed ja näitajad esitatakse püsivates piirides ja suurustes, mis teeb piirkondade võrdlemise väga lihtsaks.

Eestis on ruutkaardi andmete aluseks hoonepõhised andmed, mis saadakse Maa-ameti aadressandmete süsteemist.

Oleme leidnud aktiivravihaiglatest 15 minutilise autosõidukauguse piirkondi, samuti oleme koostöös kohalike omavalitsustega aidanud optimeerida koolide teeninduspiirkondi.

Asukohaandmed on aina suurema tähtsusega ning oluline on kasutada täpseid aadresse, mis on seotud aadressregistriga.

**Arutelu ja ettepanekud**

Plaanitakse teha rahvastikutiheduse võrgustik üle maailma, eesmärk on see, et iga piirkond oleks sama suur.Maakera kujust tulenevalt ei saa seda ruudukujuliselt teha ning selleks kasutatakse heksagridi.

**Otsustati:**

* 1. Võtta info teadmiseks.

LISAD:

1. Tarbijauuringute esitlus
2. Aruandlus 3.0 esitlus
3. Võtmenäitajate kvaliteedinäitajate esitlus
4. Geostatistika esitlus

(allkirjastatud digitaalselt)

|  |  |
| --- | --- |
| Tõnu Kollo | Sandra Selge  |
| Koosoleku juhataja | Protokollija |